
Version 1.0 · 14. november 2026
Denne databehandleraftale ("Aftalen") indgås mellem den kunde, der underskriver nedenfor ("den Dataansvarlige"), og AddonNordic ApS, CVR 46495985, Danmark ("Databehandleren"). Den dækker AddonNordics Google Workspace-tilføjelser i bilag 1 og er en del af vilkårene for de tilføjelser. Er der modstrid mellem Aftalen og vilkårene om behandling af personoplysninger, går Aftalen forud.
1. Genstand og roller
Den Dataansvarlige bruger en eller flere af tilføjelserne i bilag 1. Når den gør det, behandler Databehandleren personoplysninger på den Dataansvarliges vegne. Bilag 1 beskriver behandlingens genstand, karakter og formål, typen af personoplysninger, kategorierne af registrerede og varigheden (databeskyttelsesforordningens artikel 28, stk. 3).
Den Dataansvarlige har ansvaret for, at der er et lovligt grundlag for behandlingen, og for de instrukser, den giver. Databehandleren behandler kun personoplysningerne for at levere de tilføjelser, den Dataansvarlige har valgt.
Konto-, betalings- og supportoplysninger, som Databehandleren skal bruge til at drive sin egen virksomhed (fx fakturaer og bogføring), behandler Databehandleren som selvstændigt dataansvarlig efter sin privatlivspolitik, ikke efter denne Aftale.
2. Instruks
Databehandleren behandler kun personoplysninger efter dokumenteret instruks fra den Dataansvarlige, også når det gælder overførsel til tredjelande, medmindre EU-retten eller dansk ret kræver andet. I så fald underretter Databehandleren den Dataansvarlige om kravet, før behandlingen sker, medmindre loven forbyder det (artikel 28, stk. 3, litra a).
Denne Aftale, vilkårene og den Dataansvarliges indstillinger og handlinger i tilføjelserne er den Dataansvarliges fulde instruks ved underskriften. Yderligere instrukser skal gives skriftligt.
Databehandleren underretter straks den Dataansvarlige, hvis en instruks efter Databehandlerens opfattelse er i strid med databeskyttelsesforordningen eller anden databeskyttelsesret i EU eller Danmark (artikel 28, stk. 3, andet afsnit).
3. Data fra Google
Når tilføjelserne tilgår data via Google Workspace-API'er, overholder Databehandleren Google API Services User Data Policy, herunder kravene om begrænset brug (Limited Use), og Googles politik for brugerdata i Google Workspace-API'er. Det betyder blandt andet, at Databehandleren:
a) kun bruger Google-brugerdata til at levere eller forbedre de funktioner, brugeren ser i tilføjelsen; b) ikke overfører data til andre, medmindre det er nødvendigt for at levere funktionerne, for at overholde loven eller som led i en fusion eller overtagelse med besked til brugerne; c) ikke bruger eller overfører data til annoncering og ikke sælger dem; d) ikke lader mennesker læse data, medmindre brugeren udtrykkeligt har givet samtykke til bestemte data, det er nødvendigt af sikkerhedshensyn eller for at overholde loven, eller data er samlet og anonymiseret til intern drift; e) ikke bruger data til at udvikle, forbedre eller træne generelle eller ikke-personlige AI- eller maskinlæringsmodeller.
4. Fortrolighed
Databehandleren sikrer, at de personer, der har adgang til personoplysningerne, har forpligtet sig til fortrolighed eller er underlagt en passende lovbestemt tavshedspligt (artikel 28, stk. 3, litra b). På datoen for Aftalen er den eneste person med adgang Databehandlerens ejer og direktør.
5. Behandlingssikkerhed
Databehandleren gennemfører de tekniske og organisatoriske foranstaltninger, som artikel 32 kræver. Foranstaltningerne på datoen for Aftalen står i bilag 2. Databehandleren må ændre dem, så længe det samlede sikkerhedsniveau ikke falder.
6. Underdatabehandlere
Den Dataansvarlige giver Databehandleren en generel skriftlig godkendelse til at bruge underdatabehandlerne i bilag 3 (artikel 28, stk. 2).
Databehandleren giver den Dataansvarlige besked mindst 30 dage før en planlagt tilføjelse eller udskiftning af en underdatabehandler, pr. mail til den adresse, den Dataansvarlige har oplyst, og ved at opdatere listen på addonnordic.dk/trust. Den Dataansvarlige kan inden for fristen gøre skriftlig indsigelse af saglige databeskyttelsesgrunde. Kan parterne ikke blive enige, kan den Dataansvarlige opsige abonnementet på den berørte tilføjelse, og Databehandleren betaler forudbetalt beløb for den resterende periode tilbage.
Databehandleren pålægger hver underdatabehandler ved kontrakt databeskyttelsesforpligtelser, der giver mindst samme beskyttelse som denne Aftale, herunder tilstrækkelige garantier for passende tekniske og organisatoriske foranstaltninger. Databehandleren hæfter fuldt ud over for den Dataansvarlige for underdatabehandlerens opfyldelse (artikel 28, stk. 4).
Systemer, som den Dataansvarlige selv forbinder til en tilføjelse, fx sit eget regnskabsprogram eller Notion-arbejdsområde, er ikke Databehandlerens underdatabehandlere. Databehandleren læser fra eller skriver til dem efter den Dataansvarliges instruks, og den Dataansvarliges egen aftale med leverandøren gælder for data dér.
7. Overførsel uden for EU/EØS
Databehandlerens egne servere til tilføjelserne kører i EU (Railway, region europe-west4, Holland). Nogle underdatabehandlere i bilag 3 er etableret i eller kan tilgå data fra USA. Den slags overførsler sker kun på det grundlag, der står ved hver underdatabehandler i bilag 3: enten en tilstrækkelighedsafgørelse (herunder EU-US Data Privacy Framework for certificerede virksomheder) eller Europa-Kommissionens standardkontraktbestemmelser (artikel 46, stk. 2, litra c).
8. Bistand ved de registreredes rettigheder
Under hensyntagen til behandlingens karakter bistår Databehandleren den Dataansvarlige ved hjælp af passende tekniske og organisatoriske foranstaltninger med at besvare anmodninger fra registrerede om at udøve deres rettigheder efter forordningens kapitel III (artikel 28, stk. 3, litra e). Modtager Databehandleren selv en sådan anmodning, sender den den videre til den Dataansvarlige uden unødig forsinkelse og svarer ikke selv, medmindre den Dataansvarlige beder om det.
9. Bistand ved sikkerhed, brud og konsekvensanalyser
Databehandleren bistår den Dataansvarlige med at overholde artikel 32-36 under hensyntagen til behandlingens karakter og de oplysninger, Databehandleren har (artikel 28, stk. 3, litra f).
Databehandleren underretter den Dataansvarlige uden unødig forsinkelse og senest 48 timer efter at være blevet opmærksom på det, om ethvert brud på persondatasikkerheden, der berører den Dataansvarliges data (artikel 33, stk. 2). Underretningen beskriver, så vidt det er kendt: bruddets karakter, kategorierne og det omtrentlige antal berørte registrerede og registreringer, de sandsynlige konsekvenser og de trufne eller foreslåede foranstaltninger. Oplysninger, der ikke foreligger med det samme, gives efterhånden. Underretningen sendes til den Dataansvarliges kontaktmail nedenfor.
Databehandleren giver de oplysninger, den Dataansvarlige med rimelighed har brug for til en konsekvensanalyse eller en forudgående høring af en tilsynsmyndighed.
10. Sletning og tilbagelevering
Når den Dataansvarlige holder op med at bruge en tilføjelse, eller Aftalen ophører, sletter Databehandleren de personoplysninger, der er behandlet for den tilføjelse, senest inden for 30 dage, medmindre EU-retten eller dansk ret kræver opbevaring (artikel 28, stk. 3, litra g). Den Dataansvarlige kan til enhver tid eksportere eller slette sit eget indhold i sin Google-konto og i forbundne systemer; tilføjelserne gemmer ikke en separat kopi af indholdet, ud over hvad der står i bilag 1.
Oplysninger, som Databehandleren skal opbevare som selvstændigt dataansvarlig, fx fakturaer efter bogføringsloven, er ikke omfattet af dette punkt.
Efter anmodning bekræfter Databehandleren sletningen skriftligt.
11. Oplysninger og revision
Databehandleren stiller alle oplysninger til rådighed, som er nødvendige for at påvise overholdelse af artikel 28, og giver mulighed for og bidrager til revision, herunder inspektion, foretaget af den Dataansvarlige eller en uafhængig revisor, som den Dataansvarlige har udpeget (artikel 28, stk. 3, litra h).
Den Dataansvarlige varsler revision skriftligt mindst 30 dage i forvejen, og revision sker højst én gang om året, medmindre et brud på persondatasikkerheden eller en tilsynsmyndighed kræver andet. Den Dataansvarlige afholder sine egne og revisors omkostninger. Databehandleren har ikke certificeringer som ISO 27001 eller SOC 2; oplysninger gives som skriftlige svar og dokumentation.
12. Ansvar
Parternes ansvar efter Aftalen følger ansvarsbegrænsningen i vilkårene, medmindre artikel 82 eller ufravigelig lovgivning siger andet.
13. Varighed, ændringer og lovvalg
Aftalen gælder, så længe Databehandleren behandler personoplysninger på den Dataansvarliges vegne. Ændringer skal aftales skriftligt, bortset fra opdateringer af bilag 3 efter punkt 6 og opdateringer af bilag 2, der ikke sænker sikkerhedsniveauet.
Aftalen er underlagt dansk ret. Tvister afgøres ved de danske domstole med Københavns Byret som første instans.
Underskrifter
Dataansvarlig
Virksomhed: ______________________________________________
CVR-nr.: ______________________________________________
Adresse: ______________________________________________
Kontaktmail til underretning om brud: ______________________________________________
Navn og titel: ______________________________________________
Dato: ______________________________________________
Underskrift: ______________________________________________
Databehandler
AddonNordic ApS, CVR 46495985, Solvangen 15, 9210 Aalborg SØ, contact@addonnordic.dk
Navn og titel: ______________________________________________
Dato: ______________________________________________
Underskrift: ______________________________________________


Bilag 1: Behandlingen
Genstand og formål: levering af de tilføjelser, den Dataansvarlige installerer, som beskrevet på addonnordic.dk/trust.
Behandlingens karakter: læsning af indhold i den Dataansvarliges Google-konto eller forbundne systemer, når den Dataansvarlige beder om det, omdannelse af det (fx til en rapport, en PDF, en kalenderbegivenhed eller en Notion-side) og tilbagelevering; opbevaring af de begrænsede oplysninger nedenfor; kontrol af brugerens abonnement.
Varighed: så længe den Dataansvarlige bruger tilføjelsen, derefter sletning efter punkt 10. Indhold, der passerer igennem, holdes kun, mens forespørgslen varer.
Det er ikke hensigten at behandle særlige kategorier af personoplysninger (artikel 9). Indeholder den Dataansvarliges egne dokumenter eller mails sådanne oplysninger, passerer de kun igennem, hvor det står nedenfor, og gemmes ikke.
Typer af personoplysninger og kategorier af registrerede pr. tilføjelse:
	Tilføjelse
	Personoplysninger
	Registrerede

	e-conomic to Google Sheets (Accounting to Sheets)
	Brugerens mailadresse; navnet på den forbundne virksomhed; krypteret adgangsnøgle. Regnskabsdata (som kan indeholde navne på kunder, leverandører og medarbejdere) passerer igennem i hukommelsen og gemmes ikke.
	Den Dataansvarliges brugere; personer nævnt i den Dataansvarliges regnskabsdata

	Peppol & VAT Checker
	Mailadresse; moms-, virksomheds- og IBAN-numre; virksomhedsnavne sendt til sanktionsscreening
	Den Dataansvarliges brugere; enkeltmandsvirksomheder, hvis moms- eller virksomhedsnumre tjekkes

	Supplier Check for Gmail
	Brugerens mailadresse; afsenderdomæne eller visningsnavn på den åbne mail
	Den Dataansvarliges brugere; afsendere af mails, brugeren åbner

	File Upload for Google Forms (No Sign-in)
	Formularejerens mailadresse; krypteret Google-nøgle; besvarerens mærkat (et svar eller en mailadresse) og filnavne
	Den Dataansvarliges brugere; personer, der besvarer den Dataansvarliges formularer

	MailDock (Gmail to Notion)
	Brugerens mailadresse; indholdet af mails, brugeren vælger at gemme (passerer igennem); Notion-nøgle (krypteret)
	Den Dataansvarliges brugere; afsendere og modtagere af gemte mails

	DocMargin (PDF with Comments for Google Docs)
	Envejskode af mailadressen; dokumentindhold og kommentarforfatteres navne (passerer igennem i hukommelsen)
	Den Dataansvarliges brugere; personer, der har skrevet kommentarer i dokumentet

	Accessibility Checker for Google Docs & Slides
	Mailadresse; dokumentindhold (passerer igennem); enkelte billeder sendt til forslag til alternativ tekst
	Den Dataansvarliges brugere; personer, der vises eller nævnes i dokumenterne

	MailFile (Save Email as PDF to Google Drive)
	Mailadresser på betalende brugere og teammedlemmer
	Den Dataansvarliges brugere

	DocMerge (Mail Merge to Docs & PDF)
	Mailadresser på betalende brugere og teammedlemmer
	Den Dataansvarliges brugere

	Sheet Solver
	Ingen på vores server; Stripe har den betalende kundes betalingsoplysninger
	Den Dataansvarliges betalende brugere

	Sheets to Calendar
	Mailadresser på betalende brugere og teammedlemmer (i Stripe)
	Den Dataansvarliges brugere

	Scheduled PDF Reports for Google Sheets
	Mailadresse på betalende brugere (i Stripe)
	Den Dataansvarliges brugere

	Calendar to Sheets (Google Calendar Timesheet)
	Mailadresser på betalende brugere og teammedlemmer (i Stripe)
	Den Dataansvarliges brugere

	Form to Calendar
	Mailadresser på betalende brugere og teammedlemmer (i Stripe)
	Den Dataansvarliges brugere

	Icons for Google Slides & Docs (Brand Color Icons)
	Mailadresser på brugere og teammedlemmer; gemte farver
	Den Dataansvarliges brugere



Bilag 2: Tekniske og organisatoriske foranstaltninger
•	Hosting i EU: alle tilføjelsernes servere og deres lagerdiske kører hos Railway i region europe-west4 (Holland).
•	Kryptering under overførsel: tilføjelserne kalder kun vores servere over HTTPS; Googles tilladelsesliste i hver tilføjelse indeholder kun HTTPS-adresser. Serverne bag license., peppol., maildock. og upload.addonnordic.dk ligger bag Cloudflare.
•	Autentifikation: hver forespørgsel fra en tilføjelse bærer en identitetsnøgle signeret af Google, som serveren verificerer (signatur, udsteder, udløb og modtager), før den gør noget.
•	Kryptering af gemte nøgler: adgangsnøgler til e-conomic, Dinero, Tripletex, Moneybird, Notion og Google Drive krypteres med AES-256-GCM med tilfældig IV. Nøglen opbevares som en serverindstilling, adskilt fra databasen.
•	Mindst mulig adgang hos Google: tilføjelserne bruger tilladelser til den aktuelle fil (spreadsheets.currentonly, documents.currentonly, presentations.currentonly, forms.currentonly) og drive.file, hvor Google tilbyder dem, og ingen begrænsede (restricted) tilladelser.
•	Dataminimering: indhold fra dokumenter, mails, regneark og regnskaber behandles i hukommelsen og gemmes ikke, bortset fra de oplysninger, der står i bilag 1. Syv tilføjelser behandler alt indhold inde i den Dataansvarliges egen Google-konto eller browser.
•	Automatisk sletning: OAuth-tilstande efter 1 time; ufærdige uploads efter 24 timer; ubrugte regnskabs- og Notion-forbindelser efter 365 dage; MailDocks links til gemte mails og forbrug efter 400 dage; forbrug i Icons efter en måned; opslag i hukommelsen efter 2 eller 24 timer.
•	Fejlrapporter: fejlbeskeder fra tilføjelserne renses for mailadresser og lange id'er og afkortes til 300 tegn, før de logges.
•	Beskyttelse mod misbrug: offentlige endpoints har loft over antal kald; Stripe-webhooks verificeres med en HMAC-SHA256-signatur.
•	Betalingskortdata når aldrig Databehandleren; Stripe håndterer dem.
•	Adgang: kun Databehandlerens direktør har adgang til produktionssystemerne.
Bilag 3: Godkendte underdatabehandlere
	Underdatabehandler
	Formål
	Placering
	Overførselsgrundlag

	Railway Corporation, USA
	Runs our add-on servers and their storage (Every add-on with a server)
	Servers and storage in Amsterdam, the Netherlands (europe-west4). Railway's own staff may access from the USA.
	EU-US Data Privacy Framework (certified) and EU Standard Contractual Clauses in Railway's DPA

	Stripe Payments Europe, Limited, Ireland
	Payments, subscriptions and invoices (Paid plans of every add-on)
	Ireland and other Stripe group companies, including in the USA
	Stripe, LLC is certified under the EU-US Data Privacy Framework; Standard Contractual Clauses in Stripe's DPA

	Cloudflare, Inc., USA
	Encrypted connection and protection in front of some of our servers (MailFile, Peppol & VAT Checker, Supplier Check, MailDock, File Upload for Google Forms)
	Global network, the request is handled close to the user
	EU-US Data Privacy Framework (certified) and Standard Contractual Clauses in Cloudflare's DPA

	OpenRouter, Inc., USA
	Passes one image to the AI model for an alt-text suggestion, only when the user clicks (Accessibility Checker)
	USA. Every request requires zero data retention: the image and the answer are not stored, and only providers that do not train on the data are used.
	Standard Contractual Clauses in OpenRouter's DPA

	Amazon Web Services, Inc. (Amazon Bedrock) or Google LLC (Vertex AI), USA
	Runs Anthropic's Claude model that writes the alt-text suggestion (Accessibility Checker)
	USA. Zero data retention and no training on the data.
	EU-US Data Privacy Framework (certified) and Standard Contractual Clauses

	Plus Five Five, Inc. (Resend), USA
	Service emails, and tips and the monthly summary only for users who opt in (DocMerge, Scheduled PDF Reports, Sheets to Calendar, MailFile, Accessibility Checker)
	USA (Resend's main processing takes place in the USA)
	EU-US Data Privacy Framework (certified) and Standard Contractual Clauses in Resend's DPA



Bilag 3 er på engelsk, så det er identisk med listen på addonnordic.dk/trust.
